text: Venner til dræbt forlanger bedre sikkerhed på togstation
  15 august 2017 kl. 18.33
  Togulykken, der ramte Tjæreborg torsdag, må ikke ske igen. Derfor har vennerne til den 15-årige, der blev dræbt, startet en underskriftindsamling for at forbedre forholdene.
  Et gennemkørende tog dræbte i torsdags en 15-årig dreng på Tjæreborg Station. Ligesom alle andre passagerer, der skal med toget fra Tjæreborg til Esbjerg, måtte han først krydse spor 1.
  Ulykken kunne være undgået, mener flere af drenges kammerater. Derfor har de nu startet en underskriftindsamling for at bedre sikkerhed på stationen. Og de får opbakning fra hele landet.
  -Når man kommer her og skal over, så er det rigtig svært. For toget til Esbjerg holder derovre, og det er det, alle skal med. Samtidig kommer der et tog inde fra Esbjerg - et gennemkørende tog - og kører over, siger Caroline Bloom til TV SYD.
  Den dræbte drengs venner er slet ikke tilfredse med sikkerheden på Tjæreborg station. 
  -Det føles næsten som en motorvej, hvor de har sat et fodgængerfelt på, bortset fra, at de ikke har nogen chance for at dreje fra.
  Det vil de unge have ændret og stiller nu Banedanmark til ansvar.
  Banedanmark har sat nye advarselsskilte op ved jernbaneoverskæringen på Tjæreborg station.
  Men det er slet ikke nok mener pigerne.
  -Nu er der blevet sat skilte op - det var måske ikke lige det, vi gik efter - måske en tunnel. I hvert fald, så folk ikke skal være bange for at sende deres børn med toget. 
  Vennerne har indsamlet 2500 underskrifter på nuværende tidspunkt.
  
  